Zakazano prvo ročište po tužbi Srpske pravoslavne crkve protiv udruženja stanara beogradskog naselja Stepa Stepanović koji se bune zbog izgradnje crkve

U Srbiji se dogodio presedan jer je Srpska pravoslavna crkva podnela tužbu protiv devetoro stanara naselja Stepa Stepanović, među kojima su trudnice i majke sa decom, sve zbog toga što, prema oceni SPC, u svom kraju uzurpiraju izgradnju crkve.

Foto: Uduzenje stanara naselja Stepa Stepanovic

Prvo ročište je zakazano za 14. novembar, a SPC traži da se tuženima zabrani pristup parceli.

Kako se navodi u tužbi koju je podnela Patrijaršija, a u koju je Danas imao uvid, tuženi su „izvršili akt smetanja postavljanjem fizičkih prepreka, svojim telima, zloupotrebom dece, neovlašćenim snimanjem, psovkama, vređanjem i drugim neprikladnim sredstvima sprečili pristup građevinskih mašina i sprečili izvođenje radova na izgradnji pravoslavnog hrama Prepodobne mati Angeline, 25. septembra 2019“.

Zoran Božanić, predstavnik Udruženja stanara naselja Stepa Stepanović kaže za Danas da je SPC prekršila zakon jer to zemljište nikada nije ni pripadalo Crkvi.

– Tu parcelu je država poklonila Crkvi odlukom Vlade Srbije u vreme kada je premijer bio Aleksandar Vučić. Navodno joj je vraćeno zemljište po Zakonu o restituciji. Međutim, ono nikada nije ni pripadalo SPC, a čak i da jeste, građevinsko zemljište ne može biti predmet restitucije – naglašava Božanić.

Naš sagovornik kaže da SPC samo želi finansijski da iscrpi stanare naselja i da je zbog toga podnela tužbu.

– Čak i ako dobiju na sudu, što ne bi trebalo da bude moguće, suđenje može dugo da traje, što će tužene koštati. Sem toga, zabrana prilaženja parceli koju Crkva traži u tužbi odnosi se na period od mesec dana. I da se tih devetoro stanara nikada više ne približi parceli, šta ćemo sa 14.000 građana, koliko naselje Stepa Stepanović ima – pita Božanić.

Na spornoj parceli, SPC pokušava da izgradi crkvu od 2014. godine. Tužba je podneta protiv onih koji su protestovali prilikom poslednjeg pokušaja izgradnje crkve, a stanari su zgroženi činjenicom da je Patrijaršija čak optužile majke sa malom decom da zloupotrebljavaju svoju decu.

„Direktor Patrijaršijske upravne kancelarija Stojadin Pavlović u svojim javnim nastupima prebrojava građane našeg naselja na vernike i nevernike, naziva ih bogoborcima, da su gori od Turaka i slično“, naveli su u Udruženju stanara naselja Stepa Stepanović u saopštenju kojim su se obratili javnosti.

Oni su istakli da se ne bore protiv crkve, kako se to predstavlja, već protiv kršenja zakona.

„Patrijaršiji nije od strane države vraćena bilo kakva parcela u našem naselju, jer ona nikada nije bila u vlasništvu crkve. Ova građevinska parcela – planskim dokumentima predviđena za Dom zdravlja – Patrijaršiji je jednostavno data. Time je najdirektnije prekršen Zakon o restituciji, koji nedvosmisleno propisuje da građevinska parcela predodređena za javnu namenu ne može biti predmet restitucije“, ističu u Udruženju stanara.

Prema njihovim rečima, Patrijaršija je bez bilo kakvih dozvola započela izgradnju crkve još 2014. godine, a „građani su zaustavili divlju gradnju i nelegalnu uzurpaciju zemljišta od strane nepoznatih ljudi“.

– Tada je od aktuelne beogradske vlasti dogovoreno da se organizuje referendum povodom ovog pitanja, koji nikada nije održan. Stojadin Pavlović, kao direktor Patrijaršijske upravne kancelarije, do sada nije optužen zbog realizacije nelegalne gradnje crkve brvnare. Kada je prekršen Zakon o restituciji, te na osnovu toga izdata građevinska dozvola, Patrijaršija je 2018. godine odbijajući dijalog sa građanima, ponovo započela gradnju i čak bez osnove prisvojila susednu građevinsku parcelu; ogradila je i dovela danonoćno privatno obezbeđenje. Nepoznati uniformisani ljudi su nekoliko meseci ograničavali slobodu kretanja građanima naselja, sve dok pod pritiskom ograda nije skinuta, a obezbeđenje povučeno – ističu iz Udruženja stanara naselja Stepa Stepanović.

Srpska pravoslavna crkva juče nije odgovorila na pitanja Danasa u vezi sa tužbom koju je podnela protiv građana.

Crkva stala na stranu moćnika „Problemi sa kojima se bore građani naselja Stepa Stepanović su mnogobrojni i traju od formiranja naselja – već osam godina. S jedne strane su moćnici – Građevinska direkcija Srbije kao investiitor/prevarant – s druge strane je bespomoćni narod. Crkva je ovde stala na stranu moćnika iako bi, po prirodi stvari, trebalo da bude na strani slabijih i pravednih. Patrijaršija očito želi da putem finansijskog iscrpljivanja građana ovog naselja, obezbedi sebi uslove za nastavak započetog posla – nasilne izgradnje crkve brvnare, zvonika sa palionicom sveća i kotlarnice. U drugoj fazi planirana je izgradnje crkvene stambene zgrade.“, navode u Udruženju stanara naselja Stepa Stepanović.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se